
COMISIA EUROPEANĂ,
având în vedere Tratatul privind funcționarea Uniunii Europene,
după ce a oferit grupului de organizatori posibilitatea de a-și face cunoscute punctele de vedere,
având în vedere Regulamentul (UE) 2019/788 al Parlamentului European și al Consiliului din 17 aprilie 2019 privind inițiativa cetățenească europeană[footnoteRef:2], în special articolul 6 alineatul (3), [2: 	JO L 130, 17.05.2019, p. 55, ELI: http://data.europa.eu/eli/reg/2019/788/oj] 

întrucât:
(1)	La data de 8 iunie 2026, Comisiei i-a fost prezentată o cerere de înregistrare a unei inițiative cetățenești europene intitulate „Save Europe Act”.
(2)	La data de 24 iunie 2026, Comisia a informat grupul de organizatori cu privire la evaluarea sa preliminară și l-a invitat să prezinte observații. Grupul de organizatori și-a prezentat observațiile la data de 29 iunie 2026.
(3)	Scopul inițiativei, astfel cum a fost exprimat de organizatori, este de a invita Comisia să „să propună un act al Uniunii de instituire a unui moratoriu temporar privind noile canale de imigrație neoccidentală, inclusiv privind vizele de studiu și de reîntregire a familiei, reformând în același timp în mod fundamental sistemul de migrație și azil al UE. Actul ar trebui să consolideze protecția frontierelor externe, să permită proceduri rapide de screening și returnare și să asigure migrația de revenire sistematică și accelerată a migranților aflați în situație de ședere ilegală, a solicitanților de azil respinși și a altor categorii de migranți din afara Europei a căror ședere continuă să exercite o presiune importantă asupra statelor membre. De asemenea, ar trebui ca actul să asigure recunoașterea reciprocă a deciziilor de returnare pe întregul teritoriu al UE, o colaborare mai strânsă cu țările terțe în ceea ce privește readmisia, precum și eliminarea factorilor de atracție legați de prestațiile sociale care încurajează noi fluxuri de migrație către Europa. Anexa la această inițiativă oferă mai multe detalii cu privire la contextul, tema și obiectivele sale. 
(4)	Grupul de organizatori a furnizat toate documentele necesare pentru a dovedi că îndeplinește cerințele prevăzute la articolul 5 alineatele (1) și (2) din Regulamentul (UE) 2019/788 și a desemnat persoanele de contact în conformitate cu articolul 5 alineatul (3) primul paragraf din regulamentul respectiv. 
(5)	Comisia observă că toate obiectivele propuse ale inițiativei au ca punct de plecare „moratoriul temporar privind noile canale de imigrație neoccidentală”. Moratoriul generalizat propus privind imigrația – definit pe baza „continuității etnice și culturale” a „populațiilor autohtone europene” în raport cu ceea ce inițiativa califică drept „înlocuire demografică” a acestora de către migranți „neoccidentali” și „neeuropeni” – nu s-ar baza pe criterii de gestionare a migrației, ci pe originea etnică, culturală sau civilizațională a persoanelor în cauză. Acest lucru înseamnă că moratoriul generalizat propus ar discrimina pe criterii de rasă și origine etnică. Prin urmare, moratoriul contravine în mod vădit articolului 21 din Carta drepturilor fundamentale a Uniunii Europene (a se vedea în acest sens Hotărârea din 6 septembrie 2017, Slovacia și Ungaria/Consiliul, C 643/15, respectiv C 647/15, EU:C 2017:631, punctul 305) și valorilor consacrate la articolul 2 din Tratatul privind Uniunea Europeană (TUE), pe care se întemeiază Uniunea.
(6)	Contrar observațiilor prezentate de grupul de organizatori, termenul „neoccidental” nu poate face referire „exclusiv la fluxurile de migrație externă și la resortisanții țărilor terțe”, având în vedere că inițiativa vizează doar persoanele care provin în mod specific din „țări neeuropene” sau „neoccidentale”.
(7)	Grupul de organizatori subliniază, de asemenea, că inițiativa este justificată de „continuitatea culturală și demografică a popoarelor Europei” și că articolul 4 alineatul (2) din TUE obligă Uniunea să respecte identitățile naționale ale statelor membre. Cu toate acestea, articolul 4 alineatul (2) din TUE protejează doar o concepție a identităților naționale care este conformă cu valorile consacrate la articolul 2 din TUE (Hotărârea din 21 aprilie 2026, Comisia/Ungaria, C-769/22, EU:C:2026:326, punctul 562). Prin urmare, respectarea identităților naționale în temeiul articolului 4 alineatul (2) din TUE nu autorizează măsuri incompatibile cu valorile fundamentale sau cu drepturile fundamentale ale Uniunii, ceea ce înseamnă că grupul de organizatori nu se poate baza pe conceptul de identitate națională pentru a justifica o excludere amplă a anumitor canale de imigrație pe baza originii etnice. 
(8)	Din aceste motive, inițiativa intitulată „Save Europe Act” contravine vădit valorilor Uniunii, astfel cum sunt prevăzute la articolul 2 din TUE, precum și drepturilor consacrate în Carta drepturilor fundamentale a Uniunii Europene în sensul articolului 6 alineatul (3) primul paragraf litera (e) din Regulamentul (UE) 2019/788. 
(9)	Prin urmare, în conformitate cu articolul 6 alineatul (3) al treilea paragraf din Regulamentul (UE) 2019/788, cererea de înregistrare a inițiativei intitulate „Save Europe Act” ar trebui refuzată,

ADOPTĂ PREZENTA DECIZIE: 
Articolul 1
Inițiativa cetățenească europeană intitulată „Save Europe Act” nu se înregistrează. 
Articolul 2
Prezenta decizie se adresează grupului de organizatori ai inițiativei cetățenești intitulate „Save Europe Act”, reprezentat de Eva VLAARDINGERBROEK și Martin SELLNER, care acționează în calitate de persoane de contact.
 
Adoptată la Bruxelles, 22.7.2026
	Pentru Comisie
	Maroš ŠEFČOVIČ
	Membru al Comisiei

